Γνωμοδότηση για την πρόταση απόφασης του Ευρωπαϊκού Κοινοβουλίου και του Συμβουλίου για την έγκριση προγράμματος κοινοτικής δράσης σχετικά με την πρόληψη του AIDS και ορισμένων άλλων μεταδοτικών ασθενειών στο πλαίσιο δράσης στον τομέα της δημόσιας υγείας

(95/C 133/08)

Στις 28 Νοεμβρίου 1994, και σύμφωνα με το άρθρο 129 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα περιβάλλοντος, δημόσιας υγείας και κατανάλωσης, στο οποίο ανατέθηκε η προετοιμασία των σχετικών εργασιών, επεξεργάστηκε τη γνωμοδότηση αυτή στις 3 Μαρτίου 1995 με βάση την εισηγητική έκθεση του κ. Colombo.

Η Οικονομική και Κοινωνική Επιτροπή κατά την 324η σύνοδο ολομέλειάς της που πραγματοποιήθηκε στις 30 Μαρτίου 1995, υιοθέτησε ομόφωνα, την ακόλουθη γνωμοδότηση.

1. Εισαγωγή και γενικές παρατηρήσεις

1.1. Της πρότασης προηγήθηκε εκτεταμένη και προσεκτική ανακοίνωση, η οποία την τοποθετεί στο νέο πλαίσιο της κοινοτικής δράσης προκειμένου να επιτευχθούν οι στόχοι για την προστασία της δημόσιας υγείας όπως αυτοί καθορίζονται στα άρθρα 3 (ο) και 129 της Συνθήκης, καθώς και στο πλαίσιο της ανακοίνωσης-πλαίσιο COM(93) 559 επί της οποίας έχει ήδη αποφανθεί η ΟΚΕ ().

1.2. Η ΟΚΕ εκφράζει την ικανοποίησή της και διαπιστώνει ότι η απόφαση αυτή ανταποκρίνεται στα όσα είχε διατυπώσει στην γνωμοδότησή της σχετικά με την παράταση και κατά το 1994 του προγράμματος « Η Ευρώπη κατά του AIDS » (), στο σημείο 1.5 της οποίας τονιζόταν η ώθηση την οποία θα έδιδε στα υφιστάμενα ειδικά προγράμματα η διαμόρφωση γενικότερου προγράμματος δράσης στον τομέα της δημόσιας υγείας.

1.3. Η ΟΚΕ κρίνει ότι με τον τρόπο αυτό η κοινοτική δράση αποκτά μεγαλύτερη σταθερότητα και συνοχή, επεκτεινόμενη και σε άλλες μεταδοτικές ασθένειες η πρόληψη των οποίων μπορεί να βελτιωθεί από τον συντονισμό σε κοινοτικό επίπεδο, πόσο μάλλον όταν συμπίπτει με την ενίσχυση της ελεύθερης κυκλοφορίας των προσώπων, καθώς επίσης και από την εμπειρία που έχει αποκτηθεί στο πλαίσιο του αγώνα κατά του AIDS. Προς τούτο είναι απαραίτητο να προβλεφθούν επαρκείς οικονομικοί πόροι για το πρόγραμμα.

1.4. Η ΟΚΕ προτείνει τη διατήρηση των οφειλόμενων διακρίσεων μεταξύ της δράσης σχετικά με το AIDS, η οποία αποτελεί ήδη εδραιωμένη κοινοτική εμπειρία και μπορεί να χρησιμεύσει ως βάση για την περαιτέρω πορεία, και έχει ειδικά χαρακτηριστικά δεδομένης της ανυπαρξίας εμβολίων, και των προβλημάτων που δημιουργεί ο εμπιστευτικός χαρακτήρας της ανίχνευσης της ασθένειας αυτής. Για τις άλλες λοιμώδεις νόσους υφίστανται ήδη πρωτοβουλίες συντονισμού σε ευρωπαϊκή κλίμακα τις οποίες το νέο πρόγραμμα θα πρέπει να αξιοποιήσει και να αναπτύξει, με τον καθορισμό εξαιρετικών επιστημονικών κέντρων τα οποία να μπορούν να αναπτύσσουν λειτουργίες ανάλογες με εκείνες που παρέχει το επιδημιολογικό κέντρο του Παρισιού για το AIDS.

1.4.1. Σε μια πρώτη φάση, η ΟΚΕ συνιστά κυρίως την επικέντρωση του ενδιαφέροντος στις μεταδοτικές ασθένειες που συνδέονται στενότερα με το AIDS, όπως εκείνες που μεταδίδονται με τη σεξουαλική επαφή ή με τη μετάγγιση αίματος ή όπως η φυματίωση (ανάπτυξη υπερανθεκτικών μικροοργανισμών στον οργανισμό ασθενών με AIDS), ενώ επιθυμεί καλύτερο καθορισμό της δράσης σχετικά με τις νοσοκομειακές λοιμώξεις (που μεταδίδονται στα νοσοκομεία και στα θεραπευτήρια) και τα εμβόλια, δίνοντας ιδιαίτερη έμφαση στην ανταλλαγή πληροφοριών.

1.5. Στην Ανακοίνωση δίνεται ιδιαίτερη προσοχή στον συντονισμό με τα άλλα όργανα κοινοτικής δράσης (ολοκλήρωση της ενιαίας αγοράς, κοινωνική πολιτική, προστασία των κατανωλωτών, έρευνα, κλπ.), καθώς και στη συνεργασία με τους διεθνείς οργανισμούς και τις τρίτες χώρες 7 η ΟΚΕ εκφράζει την ικανοποίησή της που λήφθηκαν υπόψη οι παρατηρήσεις της προς αυτή την κατεύθυνση, παρατηρήσεις οι οποίες είτε διατυπώθηκαν σε προηγούμενες γνωμοδοτήσεις επί αυτού του συγκεκριμένου προγράμματος, είτε στην γνωμοδότηση για την Ανακοίνωση της Επιτροπής σχετικά με το πλαίσιο δράσης στον τομέα της δημόσιας υγείας ().

1.6. Περαιτέρω πηγή ικανοποίησης αποτελεί η προσέγγιση που υπάρχει στην Ανακοίνωση όσον αφορά τους μηχανισμούς διαβούλευσης και συμμετοχής, με την υπογράμμιση, όπως πάντα ζητούσε η ΟΚΕ, του ρόλου των επαγγελματικών φορέων και των μη κυβερνητικών οργανισμών που δρουν στον τομέα του AIDS και των άλλων μεταδοτικών ασθενειών.

1.7. Η ΟΚΕ λαμβάνει υπόψη την πρόθεση της Επιτροπής που διατυπώνεται στην Ανακοίνωση στο σημείο 158, να διατηρήσει και να ενισχύσει τις επαφές της με τους μη κυβερνητικούς οργανισμούς, οι οποίοι « συνέβαλαν γενναιόδωρα στην υλοποίηση των κοινοτικών ενεργειών ».

1.8. Για μια ακόμη φορά όμως η ΟΚΕ εκφράζει τη λύπη της για την απουσία αναφοράς στους κοινωνικούς εταίρους και την παραγνώριση της δράσης που δύναται να αναπτυχθεί στους χώρους εργασίας. Πρωτοβουλίες όπως η συνάντηση του Απριλίου του 1990, υπό τον Πρόεδρο Delors, για το AIDS δεν είχαν την κατάλληλη εξέλιξη όσον αφορά την ενεργοποίηση συγκεκριμένων προγραμμάτων.

1.9. Αν αληθεύει ότι οι καθαρά υγειονομικές πτυχές που αφορούν την προστασία στο χώρο εργασίας καλύπτονται από την οδηγία σχετικά με την έκθεση σε βιολογικούς παράγοντες (), οι πτυχές ενημέρωσης, πρόληψης και εκπαίδευσης χρήζουν ιδιαίτερης προσοχής στο πρόγραμμα. Για το λόγο αυτό, η ΟΚΕ καλεί την Επιτροπή να συμπεριλάβει στο πρόγραμμα ειδικές δράσεις στο χώρο εργασίας, επικεντρωμένες στην ενημέρωση, την πρόληψη και τον αγώνα κατά των διακρίσεων.

2. Αξιολόγηση του προηγούμενου προγράμματος

2.1. Η ΟΚΕ σημειώνει με ενδιαφέρον την έκθεση της Επιτροπής για την εκτέλεση του σχεδίου δράσης το 1993 () και την δράση της συμβουλευτικής επιτροπής με την εκπόνηση γνωμοδοτήσεων για κάθε σχέδιο αίτησης χρηματοδότησης που υποβλήθηκε στην Επιτροπή.

2.1.1. Καλεί εντούτοις την Επιτροπή να συντονίζει καλύτερα χρονικά τη δημοσίευση των εκθέσεων αξιολόγησης με τη διαμόρφωση και την αναθέωρηση των προγραμμάτων, ούτως ώστε η αξιολόγηση των δράσεων που έχουν εφαρμοστεί να συμβάλει στον προσανατολισμό των νέων επιλογών.

2.2. Η ΟΚΕ συμφωνεί με την προτεραιότητα που δίνεται στη χρηματοδότηση περιορισμένου αριθμού σχεδίων μεγάλης εμβέλειας 7 εξάλλου η ίδια το είχε προτείνει δεδομένων των περιορισμένων διαθέσιμων πόρων.

2.3. Αντίθετα εκφράζει την ανησυχία της όχι τόσο για την έλλειψη ισορροπίας μεταξύ των κρατών μελών όσον αφορά την κατανομή των χρηματοδοτήσεων, όσο κυρίως, με βάση τις υφιστάμενες πληροφορίες, για το γεγονός ότι οι χώρες στις οποίες η ασθένεια είναι περισσότερο διαδεδομένη (Ισπανία, Ιταλία και Γαλλία) δεν έχουν διαδραματίσει μέχρι στιγμής πρωταγωνιστικό ρόλο στις προτάσεις τις οποίες υποστηρίζει οικονομικά η Κοινότητα.

2.4. Πράγματι, τα προγράμματα επιλέγονται με βάση την ποιότητα και την αποτελεσματικότητα, αλλά και με βάση τις ανάγκες που τα επιδημιολογικά δεδομένα υποδεικνύουν. Δεν πρόκειται συνεπώς για την κατανομή πόρων κατά τρόπο γραφειοκρατικό και διοικητικό, αλλά σύμφωνα με την αποτελεσματικότητα της δράσης σε ευρωπαϊκό επίπεδο και ανάλογα με τις πραγματικές ανάγκες.

2.4.1. Η ΟΚΕ απορεί κατά πόσον οι πληροφορίες σχετικά με τις κοινοτικές δράσεις διαδίδονται αποτελεσματικά στα κράτη μέλη και ιδιαίτερα αν είναι προσιτές στους μη κυβερνητικούς οργανισμούς. Βέβαια υπεύθυνες για τη διάδοση των πληροφοριών είναι οι εθνικές αρχές, χρήσιμες όμως αποδεικνύονται κάποιες δράσεις που αναφέρουν το αντικείμενο των υφιστάμενων πρωτοβουλιών που υποστηρίζει η Κοινότητα, όπως ο κατάλογος των δραστηριοτήτων των μη κυβερνητικών οργανισμών στην Ευρωπαϊκή Ένωση για την πρόληψη και βοήθεια στον τομέα του AIDS ().

2.4.2. Η ΟΚΕ καλεί συνεπώς την Επιτροπή να ετοιμάσει και να διανείμει τάχιστα έναν ενημερωτικό οδηγό, σε όλες τις γλώσσες της Ευρωπαϊκής Ένωσης και των κυριότερων εθνικών μειονοτήτων ούτως ώστε να συμβάλει στην πρόσβαση όλων των ενδιαφερομένων οργανισμών και ενώσεων στις κοινοτικές δράσεις. Μια τακτική επισκόπηση των τρεχουσών δράσεων, με τη μορφή ενημερωτικού φυλλαδίου, θα συνέβαλλε τα μέγιστα στη διαφάνεια και στη διάδοση της αποκτηθείσης εμπειρίας.

2.5. Η « κοινοτική υπεραξία » δεν απορρέει μόνο από τα σχέδια που προωθούνται ταυτόχρονα στα διάφορα κράτη μέλη, αλλά και από εθνικά σχέδια τα οποία θα μπορούσαν να χρησιμεύσουν ως πρότυπα μεταφοράς, και τα οποία να χαρακτηρίζονται από καινοτόμες προσεγγίσεις σε ειδικά προβλήματα.

2.6. Μεταξύ των δράσεων που υποστηρίχτηκαν το 1993 παρουσιάζονται ιδιαίτερα ενδιαφέρουσες, και σύμφωνα με τα όσα είχε προτείνει η ΟΚΕ στις γνωμοδοτήσεις της, οι εξής :

- το κέντρο ενημέρωσης που απευθύνεται σε ορισμένες κοινότητες μεταναστών, το οποίο αναπτύσσει δραστηριότητες ενημέρωσης, ευαισθητοποίησης και υποστήριξης διαφόρων παρόμοιων κοινοτήτων που υπάρχουν στην Ευρώπη 7

- οι διεθνικές δραστηριότητες που αποσκοπούν στη βελτίωση των γνώσεων σε θέματα πρόληψης του HIV στις κοινότητες μεταναστούν που ζουν στην Ευρωπαϊκή Κοινότητα, και που προσπαθούν να ξεπεράσουν τις δυσκολίες της επικοινωνίας λόγω διαφορετικών πολιτισμών και επισημαίνουν μεθόδους ευαισθητοποίησης και εκπαίδευσης ειδικά προσαρμοσμένες σε παρόμοιες ομάδες 7

- η μελέτη σκοπιμότητας των εκστρατειών ενημέρωσης και πρόληψης που απευθύνονται σε ταξιδιώτες που μετακινούνται στο εσωτερικό της Κοινότητας, και η οποία υπογράμμισε τη σημασία που έχει η διοργάνωση εκστρατείας για την προώθηση της χρησιμοποίησης προφυλακτικών από τους νέους που κυκλοφορούν εντός της Κοινότητας 7

- το ευρωπαϊκό δίκτυο πρόληψης της μετάδοσης του ιού HIV στο χώρο της πορνείας (Europap) 7

- το ευρωπαϊκό δίκτυο βοήθειας των οικογενειών και των παιδιών που έχουν προσβληθεί από τον ιό 7

- η συγκριτική ανάλυση των ευρωπαϊκών νομοθεσιών για θέματα AIDS σε ό,τι αφορά την επισήμανση, τον εμπιστευτικό χαρακτήρα και την δήλωση της ασθένειας, τα δικαιώματα των ασθενών για θεραπεία, τη συμβατότητα της ασθένειας με καθεστώς φυλάκισης, τους περιορισμούς κυκλοφορίας και μετανάστευσης.

2.7. Από την τελευταία αυτή μελέτη θα μπορούσαν να προκύψουν χρήσιμα στοιχεία για τον καθορισμό κοινοτικών μέτρων και δράσεων στο πλαίσιο των κοινωνικών και αστικών δικαιωμάτων, προκειμένου να εξασφαλίσουν ίση προστασία στους ευρωπαίους πολίτες, καθώς και να συμβάλουν στην καταπολέμηση των διακρίσεων σχετικά με το AIDS γεγονός που αποτελεί πρώτιστο καθήκον σε παγκόσμιο επίπεδο.

2.8. Γενικότερα η ΟΚΕ εκφράζει την ικανοποίησή της για το γεγονός ότι, σύμφωνα με τις προτάσεις της κατά του διασκορπισμού των πόρων, καθώς και σύμφωνα με τη γνωμοδότηση της συμβουλευτικής επιτροπής, χρηματοδοτήθηκαν λιγότερες διασκέψεις και συνέδρια και περισσότερες συγκριτικές αναλύσεις και εκστρατείες ενημέρωσης και πρόληψης με συγκεκριμένο στόχο.

3. Ειδικές παρατηρήσεις για το νέο πρόγραμμα δράσης

3.1. Η ΟΚΕ διαπιστώνει ασυμφωνία μεταξύ των φιλοδοξιών της Ανακοίνωσης και των χαμηλών τόνων του προγράμματος δράσης. Αυτό δείχνει ότι η εξαιρετικά συνθετική και σχηματική έκδοση του προγράμματος δεν αντικατοπτρίζει τον πλούτο των σκέψεων και των προσανατολισμών της Ανακοίνωσης, και γι αυτό η ΟΚΕ ζητά μια πιο διαρθρωμένη και αιτιολογημένη επαναδιατύπωση των δράσεων που να περιλαμβάνει στοιχεία της Ανακοίνωσης. Ζητά επίσης να προβλέπονται ειδικές δράσεις στο χώρο εργασίας, σύμφωνα με τα όσα διατυπώνονται στο σημείο 1.9.

3.2. Η ΟΚΕ συμφωνεί με τη διάκριση σε δύο μέρη του προγράμματος, δηλαδή στο τμήμα που αφορά καθαρά το AIDS και στο τμήμα που αφορά τις άλλες μεταδοτικές ασθένειες, αλλά με λύπη διαπιστώνει ότι η συσσώρευση των πόρων παραμένει ελάχιστη, γεγονός για το οποίο έχει ήδη εκφράσει τη λύπη της σε προηγούμενες γνωμοδοτήσεις της, γνωρίζοντας παρ`όλα αυτά ότι οι κοινοτικοί πόροι πρέπει να λειτουργήσουν πολλαπλασιαστικά.

3.2.1. Συνιστά ιδιαίτερα να προβλεφθεί η πρόσληψη κατάλληλου προσωπικού για την αντιμετώπιση των αυξημένων και διαφοροποιημένων υποχρεώσεων του προγράμματος.

3.3. Όσον αφορά τις δράσεις σχετικά με τον ιό HIV/AIDS, η ΟΚΕ παραπέμπει στις παρατηρήσεις που έχει διατυπώσει στην γνωμοδότησή της με αριθ. CES 228/94 () και επιμένει στη σημασία που έχει η συλλογή δεδομένων. Δικαίως η ενέργεια αυτή τίθεται κατά προτεραιότητα, στο σημείο 1 του προγράμματος, η χρηματοδότηση όμως παραμένει εξαιρετικά χαμηλή.

3.3.1. Όσον αφορά ιδιαίτερα τα μέτρα υπέρ των παιδιών και των εφήβων, η ΟΚΕ υποστηρίζει την ιδέα ότι κατά την παροχή πληροφοριών πρέπει να συνεκτιμάται το πολιτιστικό και θρησκευτικό υπόβαθρο εκτός εάν, λόγω των διαστάσεων του προβλήματος, δεν είναι εύλογη η τήρηση της προϋπόθεσης αυτής.

3.3.2. Προκειμένου να χρησιμοποιηθούν καλύτερα οι πόροι, η ΟΚΕ συνιστά αυστηρό συντονισμό με το πρόγραμμα Biomed : πράγματι η συλλογή δεδομένων που προωθείται με το παρόν πρόγραμμα θα μπορέσει να συμπεριλάβει επωφελώς δράσεις που αφορούν στην αναζήτηση δεδομένων βάσης, επιτρέποντας στους ερευνητές να συγκεντρωθούν στην επεξεργασία των δεδομένων αυτών.

3.4. Σε σχέση με τη θεματική της « ασφάλειας του αίματος και των προϊόντων αίματος » που αναφέρεται στα σημεία 109 και 110 της Ανακοίνωσης, και περιέχονται στη γνωμοδότηση CES 228/94 στα σημεία 3.3.3 και 3.3.10 (), η ΟΚΕ επαναλαμβάνει ότι η αυτάρκεια σε αίμα δεν είναι συνώνυμη με την ασφάλεια. Εκφράζει επίσης την ικανοποίησή της ότι το συγκεκριμένο θέμα αποτελεί αντικείμενο ειδικής ανακοίνωσης της Επιτροπής (). Τα συμπεράσματα που θα προκύψουν από την εξέταση αυτής της ανακοίνωσης θα πρέπει να μετατραπούν σε ειδικές δράσεις και να περιληφθούν στο παρόν πρόγραμμα. Η ΟΚΕ ζητά να εκδώσει γνωμοδότηση επί του θέματος αυτού.

3.4.1. Εντούτοις, η ΟΚΕ είναι της γνώμης ότι η Επιτροπή πρέπει να προβεί επειγόντως στη θέσπιση των κανόνων που είναι αναγκαίοι για τον έλεγχο της ασφάλειας του αίματος και των προϊόντων αίματος πριν από τη χρήση τους. Πρέπει να αποκλεισθεί απολύτως όπως, αιμοφιλικά άτομα και άλλοι ασθενείς για τους οποίους η μετάγγιση αίματος αποσκοπεί στην βελτίωση της υγείας τους, μολύνονται, άνευ υπαιτιότητάς τους, με HIV και άλλους ιούς.

3.5. Όσον αφορά τις άλλες μεταδοτικές ασθένειες (ηπατίτιδα, φυματίωση, νοσοκομειακές λοιμώξεις) που περιλαμβάνονται στο πρόγραμμα, η ΟΚΕ παρατηρεί ότι έχει μεγάλη σημασία όπως η γνώση και η κατανόηση καθώς και οι σχετικές συνέπειες βελτιωθούν από πλευράς του ευρέος κοινού. Τούτο για να προληφθεί η μετάδοση και να ενισχυθεί η αποτελεσματικότητα των προληπτικών δράσεων.

3.5.1. Επίσης παρατηρείται ότι η δράση των μη κυβερνητικών οργανισμών σ`αυτόν τον τομέα δεν έχει αναπτυχθεί επαρκώς και ότι οι δράσεις που πρέπει να στηριχθούν θα αφορούν κυρίως την καλύτερη αποτελεσματικότητα και τον καλύτερο συντονισμό των οργανισμών δημόσιας υγείας.

3.6. Πράγματι, τα εξεταζόμενα μέτρα αφορούν την κάλυψη του εμβολιασμού του κοινού, την βελτίωση της ποιότητας των συστημάτων ελέγχου των κρατών μελών, την προώθηση της ανταλλαγής εμπειριών μεταξύ των υγειονομικών φορέων, την υποστήριξη της πρώιμης διάγνωσης και του συστηματικού ελέγχου των μεταδοτικών ασθενειών.

3.7. Δεδομένου ότι πρόκειται για νέο τομέα παρέμβασης, πρέπει να αποφευχθούν οι επικαλύψεις σε σχέση με τα ήδη υφιστάμενα δίκτυα συντονισμού σε ευρωπαϊκή κλίμακα, τα οποία αξιολογούνται και διαμορφώνονται με τον εντοπισμό εξαιρετικών επιστημονικών κέντρων που δύνανται να διαδραματίσουν καλύτερα πρότυπο ρόλο.

3.8. Ιδιαίτερη προσοχή πρέπει να δοθεί στο θέμα των « εμφανιζόμενων λοιμώξεων » και στη διεξαγωγή ad hoc επιδημιολογικών ερευνών, δεδομένου του διεθνικού χαρακτήρα πολλών λοιμώξεων που είναι ήδη γνωστές και άλλων που θα μπορούσαν να εμφανιστούν.

3.9. Σήμερα υπάρχει ήδη ένα ανεπίσημο δίκτυο μεταξύ των κρατών μελών όταν προκύπτει κατάσταση έκτακτης ανάγκης στον τομέα της υγείας (π.χ. πνευμονική πανώλη στην Ινδία τον Σεπτέμβριο του 1994, χολέρα στην Πούλια τον Οκτώβριο του 1994) : κρίνεται επιθυμητή όμως η δημιουργία ενός ευρωπαϊκού πυρήνα άμεσης παρέμβασης στο πλαίσιο του προγράμματος, για την αντιμετώπιση της πτυχής αυτής με μεγαλύτερη αποτελεσματικότητα.

3.10. Όσον αφορά τους μηχανισμούς επιλογής των σχεδίων από τη συμβουλευτική επιτροπή, η ΟΚΕ σημειώνει με ικανοποίηση την κατεύθυνση που αναφέρεται στο σημείο 9.2 β) του δημοσιονομικού δελτίου, για δράση « από κοινού με τις εθνικές επιτροπές συντονισμού που θα δημιουργηθούν ύστερα από αίτηση των κρατών μελών και στις οποίες θα συμμετέχουν όλοι οι παράγοντες όσον αφορά την πρόληψη του HIV/AIDS και των άλλων μεταδοτικών ασθενειών ».

3.11. Η εν λόγω διάρθρωση θα συμβάλει στην αντιμετώπιση των δυσχερειών που δημιουργεί η άνιση ενημέρωση και ικανότητα χρησιμοποίησης των κοινοτικών προγραμμάτων οι οποίες συναντώνται σήμερα στα κράτη μέλη, θεωρώντας την επικουρικότητα ως επιπρόσθετη ενίσχυση του εθνικού δικτύου πρωτοβουλίας.

3.12. Η ΟΚΕ συνιστά τέλος, στην προσωρινή έκθεση σχετικά με τις δράσεις που έχουν ήδη αναληφθεί και η οποία θα της διαβιβαστεί, να αξιολογηθεί προσεκτικά η σκοπιμότητα υπαγωγής στο ίδιο πρόγραμμα του HIV/AIDS και των άλλων μεταδοτικών ασθενειών. Πράγματι, αν σε μια πρώτη φάση έναρξης της δράσης για τις άλλες μεταδοτικές ασθένειες μπορούμε να βασιστούμε σε μια ήδη πάγια δομή, είναι δυνατόν τα διάφορα χαρακτηριστικά των σχεδίων που έχουν υποβληθεί και των θεμάτων που εξετάζονται, να μπορούν σε μια δεύτερη φάση να απαιτήσουν την ύπαρξη μιας σαφέστερης διάκρισης.

Βρυξέλλες, 30 Μαρτίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 388 της 31. 12. 1994.

() ΕΕ αριθ. C 133 της 16. 5. 1994.

() ΕΕ αριθ. C 388 της 31. 12. 1994.

() Οδηγία 93/88/ΕΟΚ, ΕΕ αριθ. L 268 της 29. 10. 1993, σ. 71.

() Έγγρ. COM(94) 525 τελικό.

() European Union AIDS Directory, NAM Publications Ltd, London, 1994.

() ΕΕ αριθ. C 133 της 16. 5. 1994.

() Έγγρ. COM(94) 652 τελικό.